पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना से बिगड़ रहे हालातों के बीच ऊर्जा देने वाली सूचनाएं सामने आती हैं तो मन को सुकून मिलता है। साथ ही, इससे सीख के साथ सबक भी मिलता है। राजस्थान के पाली शहर से इसी तरह की ऊर्जा देने वाली खबर आई है। 80 साल के बुजुर्ग ने कोरोना को पटखनी दी है। यह सब धैर्य, हिम्मत, डॉक्टरों की देखरेख और योग से संभव हो पाया है। आधे फेफड़े संक्रमित तो हो ही चुके थे, हृदय रोगी भी हैं। ऐसे में कोरोना का संक्रमण जानलेवा था। फिर भी इस बुजुर्ग ने जीवन की जंग जीती और महज 9 दिन अस्पताल में रहने के बाद स्वस्थ होकर घर लौट आए। उनका नाम है प्रभुदास वैष्णव। पाली के टैगोर नगर में रहते हैं।
पूरा परिवार चिंतित था
रीको में वरिष्ठ क्षेत्रीय प्रबंधक के पद पर कार्यरत आरसी वैष्णव ने बताया कि शिक्षक पद से रिटायर्ड पिता प्रभुदास वैष्णव को सांस लेने में दिक्कत होने लगी थी। चिकित्सक को दिखाया तो सीटी स्कैन में फेफड़े का स्कोर 12/25 आया। मतलब करीब आधा फेफड़ा कोरोना से संक्रमित हो चुका था। ऊपर से पिताजी हृदय रोगी अलग से थे। हम भी चिंता में पड़ गए। 26 अप्रैल को बांगड़ अस्पताल में भर्ती करवाया। डॉ. एचएम चौधरी, वीरेन्द्र चौधरी के नेतृत्व में दवाइयां नियमित रूप से लीं। नियमित अस्पताल में योग, प्राणायाम करने लगे। उसी का नतीजा है कि पिताजी कोरोना को हराने में सफल रहे। 3 मई को उन्हें अस्पताल से छुट्टी दे दी गई। दवाइयां अभी भी चल रही हैं।
अनुुलोम-विलोम भी कारगर
आरसी वैष्णव ने बताया कि अस्पताल में पिताजी सुबह-शाम योग, प्राणायाम नियमित करते थे। बीमार होने के दौरान उन्होंने अनुलोम-विलोम करने की संख्या बढ़ा दी। रोजाना करीब 300 अनुलोम-विलोम करने लगे।
सकारात्मक सोच
प्रभुदास वैष्णव ने कहा कि जब में इस उम्र में ठीक हो सकता हूं तो आप भी हो सकते हैं। बस, मन में सकारात्मक सोच रखें। चिकित्सकों द्वारा दी जाने वाली दवाइयां समय पर लें तथा नियमित योग, प्राणायाम, व्यायाम जरूर करें। इससे शरीर स्वस्थ रहेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva mag_Deva hin_Deva zho_Hant eng_Latn